**«Дьоһуннааҕы кэпсэтии»:**I-II, III-IV кылаас үөрэнээччилэригэр аналлаах кылаас чааһа

***Дьарык тиэмэтэ:*** «Театр дьикти эйгэтэ»

***Ыытыллар кэмэ:*** Муус устар 27 күнэ 2023 сыл.

***Сыал-соруга:*** Оҕо дьарык нөҥүө дойдутун историятын, биллиилээх дьонун кытта билсиһиитэ; оччотооҕу кэми уонна билиҥҥи кэми кытта дьүөрэлээн, толкуйдуу үөрэниитэ; тулалыыр эйгэтигэр болҕомтолоох, аһыныгас, кэрэни таба көрүүтүн, дойдуга бэриниилээх буолуутун ситиһии.

***Үөрэтэр сыаннаһа:*** Кылаас иһигэр түмсүүлээх, убаастабыллаах, дьиэ кэргэҥҥэ таптал, тулалыыр эйгэҕэ болҕомтолоох, ааҕыыга, билиигэ тардыһыы.

***Дьарык сатабыла:*** Оҕо дьарыкка истибит информациятын илдьиритэн өйдөөн, ырытан бэйэ санаатын тиэрдиитэ, ырытыыта, бэриллибит сорудаҕа толоруу.

***Ыытыллар бириэмэтэ*:** 30 мүнүүтэ.

***Дьарык хаамыыта:*** Кэпсэтии, бииргэ үлэлээһин. Интерактивнай сорудахтары толоруу.

***Дьарыкка наада:*** Кыптыый, килиэй, трубочка, бэлэм макет.

**Дьарык тутулун сценарийа**

**1 чааһа. БИЛСИҺИИ**

*Ханнык тиэмэҕэ кэпсэтии барарын билсиһии.*

*(10 мүн.)*

*Константин Сергеевич Станиславский диэн кимий?*

***УЧУУТАЛ:***Үтүө күнүнэн, оҕолоор! Бүгүн Константин Сергеевич Станиславский уонна театр туһунан кэпсэтиэхпит. Маҥнай Константин Сергеевич диэн кимин билиэхпит? Кини кимий? Кини СССР норуодунай артыыһа, режиссер, учуутал, Москва курдук биир бөдөҥ куорат уус-уран театрын (МХАТ) төрүттээччитэ. Уус-уран театр суолтата үрдүүрүгэр кылаатын киллэрбит биир бастыҥ киһинэн буолар.

Константин Сергеевич элбэх оҕолоох дьиэ кэргэҥҥэ төрөөбүтэ. Төрөппүттэрэ оҕолорун кыра эрдэхтэриттэн омук тылыгар, үҥкүүгэ, музыкаҕа, ааҕыыга күүстээхтик дьарыктаабыттар. Ол иһин барыга бары талааннаах, сатабыллаах эбиттэр. Константин Сергеевич дьиҥнээх араспаанньата Алексеев диэн.

Маҥнай хас да сыл аҕатын фабрикатыгар үлэлээбит. Кэлин театр үлэһитэ буолан баран Станиславский диэн хос араспаанньаны ылыммыт. Кини театр эйгэтин олус сөбүлээн үлэлиир эбит. Сыанаҕа оруолларга оонньуурун таһынан, кини испиктээк эмиэ туруорара.

1898 сыллаахха В. И. Немирович-Данченко диэн режиссер, суруйааччы киһилиин уус-уран театры төрүттүүллэр. Кинилэр саҕаттан бу театр бүттүүн Россия киэн туттар театра аатыран үлэлиир-хамсыыр. Кылгатан МХАТ дииллэр. Ол аата Московский художественный академический театр. Москва куоракка тиийдэххитинэ хайаан да сылдьаарыҥ.

*(К.С.Станиславский уонна МХАТ туһунан слайд)*

**II чааһа. Театр диэн тугуй? Саха сиригэр баар театрдар.**

**БИЛСИҺИИ**

*(Театр туһунан слайд)*

*(10 мүн.)*

***УЧУУТАЛ:*** Оҕолоор, театр диэн тугуй? Театр — диэн искусство биир көрүҥэ буолар. Манна испиктээк, кэнсиэр, үҥкүү да киириэн сөп. Театр музыка, тыл, хамсаныы, мимика, үҥкүү эйгэтэ буолар. Манна үлэлиир дьон айылҕаттан урат дьоҕурдаах, иэйиилээх буолаллар. Боростуой киһи сатаабатын сатыыллар. Холобур, *Константин Сергеевич Станиславский курдук.* Театрга ким эмит сылдьыбыта дуо? Саха сиригэр Дьокуускайга ханнык театрдар баалларын билэҕитий?

*(Оҕолор эппиэттииллэр)*

***УЧУУТАЛ:*** Ээ, маладьыастар! Ол курдук, аҥардас Дьокуускай куорат иһигэр 6 театр баар.Ханныктар баалларын көрүөххэйиҥ эрэ.

*(Театр туһунан слайд)*

***УЧУУТАЛ:*** Дьэ ити курдук, биһиги дойдубутугар баар театрдары эмиэ биллибит. Маны таһынан тыа сиригэр эмиэ театрдар бааллар. Хайаан да театрга сылдьаарын. Ханнык испиктээкили көрбүккүтүн миэхэ кэпсээрин. Театрга киһи сырыттаҕына сүрдээх элбэххэ үөрэнэр, элбэҕи билэр. Салгыы болҕомтолоохтук олорон **П.А. Ойунскай аатынан Саха академическай театрын директора Петр Тимофеевич Макаров** театр дьикти эйгэтин кэпсиирин көрүөххэйиҥ.

**ВИДЕО. Саха тыйаатырын устун экскурсия (6 мин 35 сек.)**

***УЧУУТАЛ:*** Оҕолоор театр эйгэтэ хайдах эбитий? *(оҕолор эппиэттииллэр)*

Театры таптыыр, сөбүлүүр дьон билиилэрэ олус киэҥ уонна тулалыыр эйгэлэрин көрүүлэрэ олус ураты буолар. Кэрэни өйдөөн көрөр дьоҕурдара олус сайдыылаах. Онтон артыыс киһи хайдах буолуохтааҕый? Ол туһунан кылгас эмиэ видеота көрөн ааһыахха. Ол туһунан Саха Өрөспүүбүлүкэтин үтүөлээх артыыската Маргарита Борисова кэпсиир.

**ВИДЕО. Маргарита Борисова, СӨ үтүөлээх артыыската (2 мин. 13 сек.)**

**III чааһа. ТҮМҮК**

*Тиэмэни ырытыы. Санааны этии. Интерактивнай сорудаҕы толоруу.*

*(10 мүнүүтэ)*

***УЧУУТАЛ:*** Оҕолоор, ити курдук театр сүрдээх дириҥ историялаах. Театры таптыыр, сөбүлүүр дьон билиилэрэ олус киэҥ уонна элбэх буолар.Кэрэни өйдөөн көрөр дьоҕурдара олус сайдыылаах. Онон хайаан да төрөппүттэргитин кытта театрга сылдьар буолаарыҥ. Билигин болҕойон олорон “Сылгы уонна оҕус” туһунан остуоруйаны истиэххэйиҥ. Артыыстар оруоллары үллэстэн, куукуланы хамсатан оонньуохпут.

**Оҕолор видео көрөллөр (1 мин. 06 cек.)**

*Салгыы бэлэм шаблонунанкуукула театрын кырыйан, силимнээн оҥороллор.*

**Викторина**

1. Константин Сергеевич Станиславский дьиҥнээх араспаанньата?

Иванов

Алексеев

Станиславский

2. Кини кимий?

Артыыс

Суоппар

Быраас

3. Саха театрын төрүттээччи?

П.А.Ойуунускай

А.И. Софронов - Алампа

П.Т.Макаров

4. Театр диэн тугуй?

Кинотеатр

Искусство

Спорт

5. Дьокуускай куоракка хас театр баарый?

9

6

8